Woef! Is jy ŉ wolf?Skermgreep uit die video In ŉ bisarre voorval het ŉ dieretuin in China gepoog om ŉ hond as ŉ wolf voor te hou. ŉ Video word intussen wyd op sosiale media gedeel waar ŉ besoeker na die hok toe stap, gemerk as “Wolf” en verras op die dier in die hok reageer toe hy sien dit is ŉ hond. Volgens die BBC is die video by die Xiangwushan-dieretuin in Xianning, Hubei, geneem. In die kort video stap die man na die hok en sien ŉ hond, vermoedelik ŉ rottweiler, in die hok. “Woef! Is jy ŉ wolf?” sê die man in die video. Die video is wyd versprei op Chinese sosialemediaplatforms en het honderde kommentare uitgelok. Verskeie gebruikers het hul kommer uitgespreek oor instandhouding by die dieretuin en ŉ werknemer het gesê die dieretuin sukkel om kop bo water te hou te midde van die Covid-19-pandemie. Die dieretuin-werknemer het gesê daar was ŉ wolf in die hok, maar hy is weens ŉ hoë ouderdom oorlede. Die hond word nou tydelik in die hok gehou, aldus plaaslike berigte. Toegang by die dieretuin beloop 15 yuan (sowat R35) maar weens die wêreldwye pandemie het die dieretuin nie genoeg besoekers gehad nie. Dit is nie die eerste keer dat ŉ dieretuin in China mense probeer bluf het nie. In 2013 het ŉ dieretuin ŉ Tibettaanse mastiff as ŉ Afrika-leeu voorgehou en in 2017 het die Guishan-dieretuin in Yulin City ŉ spesiale “pikkewyn-uitstalling” bemark. Besoekers was egter baie teleurgesteld toe daar net plastiek opblaas-pikkewyne op hulle gewag het.